《美文文山劾董宋臣》
宋代·开庆太学生

拨转天纲回地纪，中兴又自庚申始。扫除阴类谁之功，有硬脊申担得起。

鲰生曾作茶岭诗，已学希夷不愿仕。逢人见说太平时，担书来领西湖水。

幽阴何物号阎罗，污我青天莫敢指。国人咸惧妖复来，天子自知忠可使。

履斋泉下不伏款，帝谓董贤人切齿。未闻蔡笔颂余公，但见欧书责高子。

扬扬颜面见士夫，不知世间有羞耻。吁嗟今世负大名，禄重忠言类如是。

一身富贵尽有馀，何况明明今在迩。中书虽有空头敕，其奈诸名都唯唯。

五更魁宿炳光精，吐出忠肝涕盈纸。心怀寸铁飞上天，愿剔刚肠开帝视。

彷徨灶婢为主惊，慷慨书生为国喜。吾皇英断似孝宗，觌有天诛终弃死。

当时赖有政府贤，弹泪妖狐与羸豕。家奴猥琐何足云，中丞举动可惜尔。

庆历诸公闻此诗，勿谓予祸始于此。

作者简介：理宗开庆元年（一二五九），文天祥父丧服阕赴京。时宦官董宋臣获宠理宗，主迁都议，文即上疏乞斩董宋臣。太学廊头揭示归美之诗。事见《新刻古杭杂记诗集》卷一。